Id-Direttiva tal-Kummissjoni 1999/17/KE
tat-18 ta' Marzu 1999
li taddatta għall-progress tekniku id-Direttiva tal-Kunsill 76/761/KE li għandha x'taqsam mal-fanali ta' quddiem tal-vetturi bil-mutur li jiffunzjonaw bħala fanali ta' quddiem ta' dawl ewlieni u/jew ta' dawl baxxut u mal-bozoz bil-filament elettriċi inkandexxenti għal dawn il-fanali ta' quddiem
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/156/KEE tas-6 ta' Frar 1970 dwar l-approssimazzjoni tal-liġijiet ta' l-Istati Membri li għandhom x'jaqsmu ma' l-approvazzjoni tat-tip ta' vetturi bil-mutur u l-karrijiet tagħhom [1], kif l-aħħar emendata mid-Direttiva 98/91/KE tal-Parlament Ewropew u tal-Kunsill [2], u b'mod partikolari l-Artikolu 13(2) tagħha,
Wara li kkunsidrat id-Direttiva tal-Kunsill 76/761/KEE tas-27 ta' Lulju 1976 dwar l-approssimazzjoni tal-liġijiet ta' l-Istati Membri li għandhom x'jaqsmu ma' fanali ta' quddiem ta' vetturi bil-mutur li jiffunzjonaw bħala fanali ta' quddiem ta' dawl ewlieni u/jew ta' dawl baxxut u mal-bozoz bil-filament elettriċi inkandexxenti għal dawn il-fanali ta' quddiem [3], kif l-aħħar emendata mill-Att ta' l-Adeżjoni ta' l-Awstrija, l-Fillandja u l-Isvezja, u b'mod partikolari l-Artikolu 10 tiegħu,
(1) Billi d-Direttiva 76/761/KEE hija waħda mid-Direttivi separati tal-proċedura ta' l-approvazzjoni tat-tip tal-KE stabbilita mid-Direttiva 70/156/KEE; billi, b'konsegwenza, id-dispożizzjonijiet stipulati fid-Direttiva 70/156/KEE li għandhom x'jaqsmu mas-sistemi, il-komponenti u l-unitajiet tekniċi separati tal-vetturi japplikaw għad-Direttiva 76/761/KEE;
(2) Billi, b'mod partikolari, l-Artikolu 3(4) u l-Artikolu 4(3) tad-Direttiva 70/156/KEE jeħtieġu li kull Direttiva separata jkollha mehmuża magħha dokument ta' informazzjoni u wkoll ċertifikat ta' l-approvazzjoni tat-tip ibbażat fuq l-Anness VI mad-Direttiva 70/156/KEE sabiex l-approvazzjoni tat-tip tista' tiġi kompjuetrizzata; billi ċ-ċertifikat(i) ta' l-approvazzjoni tat-tip previst fid-Direttiva 76/761/KEE għandu jiġi emendat kif xieraq;
(3) Billi l-proċeduri għandhom jiġu simplifikati sabiex tinżamm l-ekwivalenza maħsuba mill-Artikolu 9(2) tad-Direttiva 70/156/KEE bejn ċertu Direttivi separati u r-regolamenti korrispondenti tal-Kummissjoni Ekonomika għall-Ewropa tan-Nazzjonijiet Uniti (UN-ECE), meta dawk ir-regolamenti huma emendati; billi, bħala l-ewwel pass, il-ħtiġiet tekniċi tad-Direttiva 76/761/KEE għandhom jinbidlu b'dawk tar-Regolamenti UN-ECE Nri 1, 5, 8, 20, 31, 37, 98 u 99 permezz ta' cross-reference;
(4) Billi hu neċessarju li jkun assigurat li jkun hemm konformità mal-ħtiġiet fid-Direttiva tal-Kunsill 76/756/KEE [4], kif l-aħħar emendata mid-Direttiva tal-Kummissjoni 97/28/KE [5];
(5) Billi l-miżuri previsti f'din id-Direttiva huma skond l-opinjoni tal-Kumitat għall-adattazzjoni għall-progress tekniku stabbilit mid-Direttiva 70/156/KEE,
ADOTTAT DIN ID-DIRETTIVA:
Artikolu 1
Id-Direttiva 76/761/KEE hi emendata kif ġej:
1. It-titlu jinbidel b'li ġej:
"dwar l-approssimazzjoni tal-liġijiet ta' l-Istati Membri li għandhom x'jaqsmu mal-fanali ta' quddiem ta' vetturi bil-mutur li jiffunzjonaw bħala fanali ta' quddiem ta' dawl ewlieni u/jew ta' dawl baxxut u ma' sorsi tad-dawl (bozoz bil-filament u oħrajn) għall-użu f'unitajiet ta' fanali approvati ta' vetturi bil-mutur u l-karrijiet tagħhom."
2. Fl-Artikolu 1, il-paragrafu 1 jinbidel b' li ġej:
"1. Kull Stat Membru għandu jagħti l-approvazzjoni tat-tip tal-KE ta' komponent għal kwalunkwe tip ta' fanal ta' quddiem li jiffunzjona bħala fanal ta' quddiem ta' dawl ewlieni u/jew ta' dawl baxxut u għal kwalunkwe tip ta' sors ta' dawl (bozza/bozoz bil-filament u oħrajn) għall-użu f'unitajiet ta' fanali approvati li jissodisfaw l-ħtiġiet ta' kostruzzjoni u ta' ttestjar stipulati fl-Annessi rilevanti."
3. L-Artikoli 2, 3 u 4 jinbidlu b'dan li ġej:
"Artikolu 2
L-Istati Membri għandhom, għal kull tip ta' fanal ta' quddiem li jiffunzjona bħala fanal ta' quddiem ta' dawl ewlieni u/jew ta' dawl baxxut jew għal kull tip ta' sors ta' dawl (bozza/bozoz bil-filament u oħrajn) għall-użu f'unitajiet ta' fanali approvati li huma japprovaw skond l-Artikolu 1, joħorġu lill-manifattur marka ta' l-approvazzjoni tat-tip tal-KE ta' komponent li tikkonforma mal-mudell muri fl-Anness I, l-Appendiċi 5.
L-Istati Membri għandhom jieħdu l-miżuri xierqa kollha biex jipprevjenu l-użu ta' marki li x'aktarx joħolqu konfużjoni bejn il-fanali ta' quddiem li jiffunzjonaw bħala fanali ta' quddiem ta' dawl ewlieni u/jew ta' dawl baxxut u sors(i) ta' dawl (bozza/bozoz bil-filament u oħrajn) għall-użu f'unitajiet ta' fanali approvati li ngħataw l-approvazzjoni tat-tip skond l-Artikolu 1, u mezzi oħrajn.
Artikolu 3
1. Ebda Stat Membru ma jista' jipprojbixxi t-tqegħid fis-suq ta' fanali ta' quddiem li jiffunzjonaw bħala fanali ta' quddiem ta' dawl ewlieni u/jew ta' dawl baxxut u sors(i) ta' dawl (bozza/bozoz bil-filament u oħrajn) għall-użu f'unitajiet ta' fanali approvati għal raġunijiet li għandhom x'jaqsmu mal-kostruzzjoni jew il-metodu tagħhom ta' funzjonament, jekk ikollhom il-marka ta' l-approvazzjoni tat-tip tal-KE ta' komponent.
2. Stat Membru jista' jipprojbixxi t-tqegħid fis-suq ta' fanali ta' quddiem li jiffunzjonaw bħala fanali ta' quddiem ta' dawl ewlieni u/jew ta' dawl baxxut u sors(i) ta' dawl (bozza/bozoz bil-filament u oħrajn) għall-użu f'unitajiet ta' fanali approvati li jkollhom il-marka ta' l-approvazzjoni tat-tip tal-KE ta' komponent li konsistentement jonqsu li jikkonformaw mat-tip approvat.
Dak l-Istat għandu minnufih jinforma lill-Istati Membri l-oħrajn u lill-Kummissjoni bil-miżuri meħuda, filwaqt li jispeċifika r-raġunijiet għad-deċiżjoni tiegħu.
Artikolu 4
L-awtoritajiet kompetenti ta' l-Istati Membri għandhom jinfurmaw lil xulxin, permezz tal-proċedura speċifikata fl-Artikolu 4(6) tad-Direttiva 70/156/KEE, b'kull approvazzjoni li jkunu taw, ċaħdu jew irtiraw skond din id-Direttiva,"
4. Fl-Artikolu 5(1), l-ewwel sentenza tinbidel b'li ġej:
"Jekk l-Istat Membru li jkun ta l-approvazzjoni tat-tip tal-KE ta' komponent KE isib li numru ta' fanali ta' quddiem li jiffunzjonaw bħala fanali ta' quddiem ta' dawl ewlieni u/jew ta' dawl baxxut jew sors(i) ta' dawl (bozza/bozoz bil-filament u oħrajn) għall-użu f'unitajiet ta' fanali approvati li jkollhom l-istess marka ta' l-approvazzjoni tat-tip tal-KE ta' komponent ma jikkonformawx mat-tip li hu jkun approva, għandu jieħu l-miżuri neċessarji sabiex jassigura li l-mudelli tal-produzzjoni jikkonformaw mat-tip approvat."
5. Fl-Artikolu 6, l-ewwel sentenza tinbidel b'li ġej:
"Kwalunkwe deċiżjoni meħuda skond id-dispożizzjonijiet addottati fl-implimentazzjoni ta' din id-Direttiva biex tiġi miċħuda jew irtirata l-approvazzjoni tat-tip tal-KE ta' komponent għal fanal ta' quddiem ta' dawl ewlieni u/jew ta' dawl baxxut jew għal sors(i) ta' dawl (bozza/bozoz bil-filament u oħrajn) għall-użu f'unitajiet ta' fanali approvati jew biex jiġi pprojbit it-tqegħid tagħhom fis-suq jew l-użu tagħhom għandha tagħti fid-dettall ir-raġunijiet li fuqhom hi bbażata."
6. L-Artikoli 7, 8 u 9 jinbidlu b'li ġej:
"Artikolu 7
Ebda Stat Membru ma jista' jirrifjuta li jagħti l-approvazzjoni tat-tip tal-KE jew l-approvazzjoni tat-tip nazzjonali ta' vettura għal raġunijiet li għandhom x'jaqsmu mal-fanali ta' quddiem tiegħu li jiffunzjonaw bħala fanali ta' quddiem ta' dawl ewlieni u/jew ta' dawl baxxut jew għal sors(i) ta' dawl (bozza/bozoz bil-filament u oħrajn) għall-użu f'unitajiet ta' fanali approvati jekk dawn ikollhom il-marka ta' l-approvazzjoni tat-tip tal-KE ta' ' komponent u jitwaħħlu skond il-ħtiġiet stipulati fid-Direttiva 76/756/KEE.
Artikolu 8
Ebda Stat Membru ma jista' jiċħad jew jipprojbixxi l-bejgħ jew ir-reġistrazzjoni, id-dħul fis-servizz jew l-użu ta' vettura għal raġunijiet li għandhom x'jaqsmu mal-fanali ta' quddiem tagħha li jiffunzjonaw bħala fanali ta' quddiem ta' dawl ewlieni u/jew ta' dawl baxxut jew għas-sors(i) tad-dawl (bozza/bozoz bil-filament u oħrajn) għall-użu f'unitajiet ta' fanali approvati jekk dawn ikollhom il-marka ta' l-approvazzjoni tat-tip tal-KE ta' komponent u jitwaħħlu skond il-ħtiġiet stipulati fid-Direttiva 76/756/KEE.
Artikolu 9
Għall-iskopijiet ta' din id-Direttiva, "vettura" tfisser kwalunkwe vettura bil-mutur maħsuba għall-użu fit-triq, bil-karrozzerija jew mingħajrha, li jkollha mill-inqas erba' roti u veloċità massima ddisinjata li taqbeż il-25 km fis-siegħa, ħlief għall-vetturi li jimxu fuq il-linji u t-tratturi għall-agrikoltura u għall-forestrija u l-makkinarju mobbli kollu."
7. L-Annessi huma sostitwiti bit-test fl-Anness ma' din id-Direttiva.
Artikolu 2
1. Mill-1 ta' Ottubru 1999, jew, jekk il-pubblikazzjoni tat-testi msemmija fl-Artikolu 3 tiddardja lil hinn mill-1 ta' April 1999, sitt xhur wara d-data attwali tal-pubblikazzjoni ta' dawn it-testi, l-Istati Membri ma jistgħux, għal raġunijiet li għandhom x'jaqsmu mal-fanali ta' quddiem li jiffunzjonaw bħala fanali ta' quddiem ta' dawl ewlieni u/jew ta' dawl baxxut u għal sorsi ta' dawl (bozoz bil-filament u oħrajn) għall-użu f'unitajiet ta' fanali approvati, minn hawn 'l quddiem magħrufa bħala "fanali ta' quddiem" u "sorsi ta' dawl", rispettivament:
- jirrifjutaw, fejn għandu x'jaqsam tip ta' vettura jew tip ta' fanal ta' quddiem jew sors ta' dawl, li jagħtu approvazzjoni tat-tip tal-KE jew approvazzjoni ta' tip nazzjonali, jew
- jipprojbixxu r-reġistrazzjoni, il-bejgħ jew id-dħul fis-servizz ta' vetturi, jew il-bejgħ jew id-dħul fis-servizz ta' fanali ta' quddiem jew sorsi ta' dawl,
basta li l-fanali ta' quddiem jew is-sorsi ta' dawl jikkonformaw mal-ħtiġiet tad-Direttiva 76/761/KEE, kif emendata minn din id-Direttiva, u li, sa fejn il-vetturi huma konċernati, huma installati skond il-ħtiġiet stipulati fid-Direttiva 76/756/KEE.
2. Mill-1 ta' April 2000 l-Istati Membri:
- ma'għandhomx iktar jagħtu l-approvazzjoni tat-tip tal-KE, u
- jistgħu jirrifjutaw li jagħtu l-approvazzjoni tat-tip nazzjonali
għal kwalunkwe tip ta' vettura għal raġunijiet li għandhom x'jaqsmu mal-fanali ta' quddiem jew mas-sorsi ta' dawl, u għal kwalunkwe tip ta' fanal ta' quddiem jew sors ta' dawl, jekk il-ħtiġiet tad-Direttiva 76/761/KEE, kif emendata minn din id-Direttiva, mhumiex sodisfatti.
3. Mill-1 ta' April 2001 il-ħtiġiet tad-Direttiva 76/761/KEE li għandhom x'jaqsmu mal-fanali ta' quddiem jew sorsi ta' dawl bħala komponenti, kif emendata minn din id-Direttiva, għandhom ikunu applikabbli għall-iskopijiet ta' l-Artikolu 7(2) tad-Direttiva 70/156/KEE.
4. Minkejja l-paragrafi 2 u 3, għall-iskopijiet tal-partijiet ta' tibdil l-Istati Membri għandhom jibqgħu jagħtu l-approvazzjoni tat-tip tal-KE ta' fanali ta' quddiem u sorsi ta' dawl u jippermettu l-bejgħ u d-dħul fis-servizz tagħhom, skond il-verżjonijiet preċedenti tad-Direttiva 76/761/KEE basta li dawn il-fanali ta' quddiem u s-sorsi ta' dawl
- huma maħsuba li jitwaħħlu ma' vetturi diġa' fl-użu, u
- jikkonformaw mal-ħtiġiet ta' dik id-Direttiva li kienu applikabbli meta l-vetturi kienu l-ewwel irreġistrati.
Artikolu 3
Il-paragrafi u l-annessi tar-Regolamenti tal-UN-ECE Nri 1, 5, 8, 20, 31, 37, 98 u 99, imsemmija fl-Anness II, III, IV, V, VII, VIII u IX, il-punt 2.1, għandhom jiġu ppubblikati fil-Ġurnal Uffiċċjali tal-Komunitajiet Ewropej qabel l-1 ta' April 1999.
Artikolu 4
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji sabiex jikkonformaw ma' din id-Direttiva sa l-1 ta' Ottubru 1999; madankollu, jekk il-pubblikazzjoni tat-testi msemmija fl-Artikolu 3 hi mdewwma iktar mill-1 ta' April 1999, l-Istati Membri għandhom jikkonformaw ma' dan l-obbligu sitt xhur wara d-data attwali tal-pubblikazzjoni ta' dawn it-testi. Għandhom jinformaw lill-Kummissjoni minnufih b'dan.
Għandhom japplikaw dawk id-dispożizzjonijiet mill-1 ta' Ottubru 1999, jew, jekk il-pubblikazzjoni tat-testi msemmija fl-Artikolu 3 tiddewwem lil hinn mill-1 ta' April 1999, sitt xhur wara d-data attwali tal-pubblikazzjoni ta' dawk it-testi.
Meta l-Istati Membri jadottaw dawk id-dispożizzjonijiet, għandu jkollhom referenza għal din id-Direttiva jew ikollhom magħhom din ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbixxu kif għandha ssir din ir-referenza.
2. L-Istati Membri għandhom jikkomunikaw lill-Kumissjoni t-testi tad-dispożizzjonijiet ewlenija tal-liġi nazzjonali li huma jadottaw fil-qasam kopert minn din id-Direttiva.
Artikolu 5
Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Artikolu 6
Din id-Direttiva hi ndirizzata lill-Istati Membri.
Magħmula fi Brussel, fit-18 ta' Marzu 1999.